पाएं अपने शहर की ताज़ा ख़बरें और फ्री ई-पेपरडाउनलोड करें
घाटाबिल्लौद। सादलपुर थाने के गांव अहीरखेड़ी में नाली के विवाद में एक दंपती की गुरुवार रात गोली मारकर हत्या कर दी गई। पुलिस ने हत्या के आरोप में गांव के पटेल सहित उसकी पत्नी व बेटे को हिरासत में लिया है। पूछताछ की जा रही है।
पुलिस के अनुसार गांव के लाखन पिता जगदीश यादव (30) का विवाद घर के सामने रहने वाले गांव के पटेल अंतरसिंह पिता जगन्नाथ से चल रहा था। पिछले सात दिन में कई बार कहासुनी हो चुकी थी। विवाद यह था कि दोनों घरों के बीच में संकरी सड़क है और दोनों ओर नालियां है। अंतरसिंह ने अपने घर तरफ की नाली को बंद कर उसका पानी लाखन के घर की तरफ मोड़ दिया था।
गुरुवार रात करीब 8 बजे लाखन ने आपत्ति जताते हुए नाली खोलने का प्रयास किया। इस पर लाखन व अंतर भिड़ गए। जमकर गाली-गलौज हुई। तेज आवाजें सुनाई देने पर लाखन की पत्नी मंजूबाई (28) बाहर आई और पति को घर ले चलने का कहने लगी। दूसरी तरफ अंतरसिंह का बेटा राजेश घर से बंदूक और पत्नी कृष्णाबाई कारतूत हाथ में लेकर बाहर आई। विवाद से तिलमिलाए अंतरसिंह ने बंदूक लाखन की ओर तान दी, तभी कृष्णा बोली- मार दो गोली। हमेशा का रगड़ा खत्म।
अंतरसिंह ने ट्रिगर दबाया तभी बीचबचाव में आई लाखन की पत्नी मंजूबाई को मुंह पर गोली जा लगी। उसकी घटनास्थल पर मौत हो गई। लाखन कुछ समझ पाता, उसके पहले ही आरोपी ने फिर गोली चला दी जो लाखन को लगी। इसके बाद घायल लाखन को एक कमरे में बंद कर दिया गया। पता चलने पर उसे दो घंटे बाद निकाला गया और सीधे इंदौर ले जाने लगे। बेटमा के पास ही उसकी मौत हो गई। लाखन के शव का पोस्टमार्टम एमवायएच अस्पताल में किया गया जबकि उसकी पत्नी मंजू का धार जिला अस्पताल में।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva awa_Deva hin_Deva hin_Deva hin_Deva zho_Hant eng_Latn